CELEX: 32016D2359
Language: ro
Date: 2016-12-20 00:00:00
Title: Decizia de punere în aplicare (UE) 2016/2359 a Comisiei din 20 decembrie 2016 de stabilire a faptului că suspendarea temporară a taxei vamale preferențiale instituite în temeiul mecanismului de stabilizare pentru banane prevăzut de Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte, nu este adecvată pentru importurile de banane originare din Nicaragua pentru anul 2016

21.12.2016   
            
            
               RO
            
            
               Jurnalul Oficial al Uniunii Europene
            
            
               L 348/81
            
         DECIZIA DE PUNERE ÎN APLICARE (UE) 2016/2359 A COMISIEI
   din 20 decembrie 2016
   de stabilire a faptului că suspendarea temporară a taxei vamale preferențiale instituite în temeiul mecanismului de stabilizare pentru banane prevăzut de Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte, nu este adecvată pentru importurile de banane originare din Nicaragua pentru anul 2016
   COMISIA EUROPEANĂ,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Regulamentul (UE) nr. 20/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (1), în special articolul 15,
   întrucât:
   
               (1)
            
            
               Un mecanism de stabilizare pentru banane a fost introdus prin Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte, care a început să se aplice în mod provizoriu în țările din America Centrală în cursul anului 2013, în Nicaragua la 1 august 2013.
            
         
               (2)
            
            
               Conform acestui mecanism și în temeiul articolului 15 alineatul (2) din Regulamentul (UE) nr. 20/2013, în cazul în care se depășește un anumit volum de declanșare stabilit pentru importurile de banane proaspete (rubrica 0803 90 10 din Nomenclatura combinată a Uniunii Europene din 1 ianuarie 2012) originare din una dintre țările implicate, Comisia adoptă un act de punere în aplicare prin care fie poate suspenda temporar taxa vamală preferențială aplicată importurilor de banane proaspete originare din țara respectivă, fie poate decide că o astfel de suspendare nu este adecvată.
            
         
               (3)
            
            
               Comisia adoptă o decizie în conformitate cu articolul 8 din Regulamentul (UE) nr. 182/2011 al Parlamentului European și al Consiliului (2), coroborat cu articolul 4 din același regulament.
            
         
               (4)
            
            
               Importurile în Uniunea Europeană de banane proaspete originare din Nicaragua au depășit pragul de 13 000 de tone metrice stabilit în acordul menționat anterior la 31 octombrie 2016.
            
         
               (5)
            
            
               În acest context, în conformitate cu articolul 15 alineatul (3) din Regulamentul (UE) nr. 20/2013, Comisia a luat în considerare impactul importurilor în cauză asupra situației pieței bananelor din Uniune în scopul de a decide dacă ar trebui sau nu suspendate taxele vamale preferențiale. În acest scop, Comisia a examinat efectul importurilor respective asupra nivelului prețurilor din Uniune, evoluția importurilor din alte surse și stabilitatea generală a pieței Uniunii pentru bananele proaspete.
            
         
               (6)
            
            
               Importurile de banane proaspete originare din Nicaragua au reprezentat 0,6 % din totalul importurilor de banane proaspete în Uniunea Europeană care fac obiectul mecanismului de stabilizare pentru banane atunci când ele au depășit pragul stabilit pentru 2016. Mai mult, în perioada ianuarie-august 2016, importurile din Nicaragua au reprezentat 0,36 % din totalul importurilor de banane proaspete în Uniunea Europeană. Pe baza unei proiecții a importurilor până la sfârșitul anului 2016 și luând în considerare evoluția importurilor lunare din 2016, importurile de banane din Nicaragua nu riscă să depășească nivelul de 1 % din importurile totale pentru întregul an 2016. Nivelul anual al importurilor din Nicaragua ar fi în concordanță cu cel din 2015.
            
         
               (7)
            
            
               Prețul de import din Nicaragua a fost în medie 530 EUR/tonă în primele opt luni din 2016, cu 17 % mai mare decât valoarea medie a prețurilor pentru totalul importurilor de banane proaspete în UE.
            
         
               (8)
            
            
               Importurile de banane proaspete din alte țări exportatoare tradiționale mari cu care UE are și un acord de liber schimb, în special din Columbia, Costa Rica și Panama, au rămas până în octombrie 2016 în mare parte sub pragurile stabilite prin alte mecanisme de stabilizare comparabile și au prezentat tendințe și valori unitare similare în cursul ultimilor patru ani. De exemplu, nivelul importurilor din Columbia și Costa Rica a fost cu 720 000 de tone și, respectiv, cu 407 000 de tone sub pragurile stabilite în octombrie 2016, ceea ce reprezintă o valoare mult mai mare decât nivelul de declanșare total pentru Nicaragua pentru un an întreg (13 000 de tone).
            
         
               (9)
            
            
               La sfârșitul lunii octombrie 2016, prețul mediu cu ridicata pentru banane pe piața Uniunii (984 EUR/tonă) nu a înregistrat variații semnificative în comparație cu prețurile medii de vânzare cu ridicata pentru bananele galbene din lunile anterioare.
            
         
               (10)
            
            
               Nu există astfel niciun indiciu că stabilitatea pieței Uniunii a fost perturbată de importurile de banane proaspete originare din Nicaragua în plus față de volumul anual de declanșare stabilit și nici că acestea au avut un impact semnificativ asupra situației producătorilor din UE.
            
         
               (11)
            
            
               În cele din urmă, nu există niciun indiciu al unei amenințări de deteriorare gravă sau al unei deteriorări grave a situației producătorilor din regiunile ultraperiferice ale UE în octombrie 2016.
            
         
               (12)
            
            
               Pe baza examinării menționate mai sus, Comisia a ajuns la concluzia că suspendarea taxelor vamale preferențiale la importurile de banane originare din Nicaragua nu este adecvată,
            
         ADOPTĂ PREZENTA DECIZIE:
   Articolul 1
   Suspendarea temporară a taxei vamale preferențiale la importurile de banane proaspete încadrate la rubrica 0803 90 10 din Nomenclatura combinată a Uniunii Europene, originare din Nicaragua, nu este adecvată în cursul anului 2016.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   
      Adoptată la Bruxelles, 20 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 17, 19.1.2013, p. 13.
   
      (2)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).